Għalfejn it-turisti qed jagħżlu lil Malta għall-ewwel btala tagħhom minn meta faqgħet il-COVID-19?
L-industrija tat-turiżmu madwar id-dinja kollha għadha qed issib saqajha fir-realta' ġdida li nħolqot minħabba l-COVID – 19. Tmintax-il ġurnata mill-ftuħ tal-ajruport u tliet ijiem wara li Malta neħħiet ir-restrizzjonijiet għall-ivvjaġġar lejn aktar pajjiżi, crew ta' Television Malta intervista numru ta' turisti b'ħaġa waħda komuni: għażlu lil Malta għall-ewwel btala tagħhom mindu faqqgħet il-pandemija. Bħalissa Malta hi miftuħa bla restrizzjonijiet għal nies minn 50 pajjiż. Fl-aħħar ġimagħtejn waslu Malta medja ta' madwar 2,000 passiġġier kuljum, bil-Ministeru tat-Turiżmu poġġa bħala mira li jagħlaq is-sena b'700,000 turist. Television Malta tkellem ma' turisti li mindu faqqgħet il-pandemija, Malta hi l-ewwel destinazzjoni li qed iżuru. Uħud qalu li għażlu lil Malta minħabba l-istorja rikka tagħha, oħrajn minħabba t-temp, u oħrajn qalu li għażlu lil Malta minħabba l-każi baxxi ħafna tal-coronavirus. Kollha qablu li ħassewhom siguri jivvjaġġaw, kemm meta kienu fl-ajruporti u anke fuq l-ajruplan. Fl-aħħar jiem, il-President tal-Assoċjazzjoni tal-Lukandi u r-Ristoranti, Tony Zahra, qal li l-industrija tat-turiżmu qed tiffaċċja żewġ sfidi ewlenin: kemm biex terġa tintroduċi titjiriet lejn Malta u biex tnaqqas it-tħassib li jaf ikollhom it-turisti biex jivvjaġaw. Fil-qasam tal-avjazzjoni, iċ-Chairperson tal-Air Malta, Charles Mangion, qal li l-linja nazzjonali qed tistma li taf tieħu seba' snin oħra biex iġġorr l-istess numru ta' passiġġieri li ġarret is-sena l-oħra.